Toto Wolff Monacóban félig-meddig poénból, de valamennyire a vereségek okozta keserűségből megjegyezte, hogy a Pirelli biztos segített a Ferrarinak, azért kezeli ilyen jól az SF70-H a gumikat. Az tény, hogy a Ferrarinál az egyik legtágabb a gumik optimális működési tartománya, emellett pedig az olaszok autója a leggyorsabb, amely eléri ezt az optimumot.

További érdekes tartalomért kövesd Facebook oldalunkat! ➞

A Pirelli végül azzal védte meg magát, hogy a gumik mindenki számára egyformák, a cég pedig senki számára nem tud semmilyen segítséget nyújtani, és kivételezni vele. De akkor hogy csinálta a Ferrari, hogy ennyivel jobban bánik a gumikkal, mint az összes többi rivális? Mattia Binotto egy kiváló autót tervezett, ami a gumikat is jól kezeli.

A Ferrari SF70H jóval rövidebb autó lett, mint a rivális Mercedesé, a W08 Grafika: Giorgio Piola

A Ferrari "rövid" autója (13 centi a különbség a Mercedes javára) azt jelenti, hogy az SF70-H jóval könnyebb lett, így pedig könnyebb pluszsúlyokkal kiegyensúlyozni. Nagyszerűen működik az aerodinamika is, amelynek egyik legerősebb pontja a rettenetesen hátratolt oldaldoboz. Az egész oldaldoboz- és légterelőrendszer az autó oldalán (például a leginkább ismert, bargeboardnak nevezett elem az oldaldoboz alatt) egészen sima levegőáramlatokat küld hátra a T-szárny, a hátsó szárny és a diffúzor felé. Mindezek tekintetében a Ferrari a versenyzők szempontjából egy rendkívül könnyen vezethető, agilis autó.

A légbeömlők és a biztonsági elemek rendszere, amely lehetővé tette a Ferrari mérnökeinek azt, hogy az addiginál sokkal hátrébb tolják az SF70-H oldaldobozát Grafika: Giorgio Piola

A Ferrari nem tagadhatja, hogy hasznot húzott abból is, hogy az FIA betiltotta a Red Bull és a Mercedes trükkös felfüggesztéseit, de ilyen mértékű "gáncsoskodás" mindig is jelen volt a világbajnokság történetében. Az SF70H rendkívül gyorsan alkalmazkodik minden egyes időjárási körülményhez, lehet forróság, szimplán kellemes idő, esetleg hűvös, esős, mint például Kínában. Az sem véletlen, hogy a kilenc éve pole-pozícióban nem álló Kimi Räikkönen Monacóban ismét első helyet szerzett, a Jégember ugyanis általában érzékenyebb az autó tulajdonságaira és vezethetőségére.

Az autó tehát jó, nagyon jó. De miért? Az árgus szemek alaposan megvizsgálták a Ferrari 2017-es autóját, hogy rájöjjenek a titok nyitjára. A megoldás a kormányon lehet, a csapat ugyanis több olyan gombot helyezett fel a kormányra, amelyek eddig nem voltak rajta, és az autó teljesítményét, így pedig a gumik működését is szabályozzák.

Giorgio Piola, a Motorsport.com szakértője most két gombot elemez a kormány alján, amelyek sokkal hatékonyabbá teszik az autó gumikezelését, ráadásul könnyebb is elérni őket, mint az előző években.

A GRIP gomb tavaly még az a pilótafülke oldalán volt, nehezen hozzáférhető helyen Grafika: Giorgio Piola

A gombok áthelyezésében valószínűleg a gombok fontossága is közrejátszott, ugyanis míg tavaly a versenyzők "elvoltak" nélküle, a szabályváltozások után, ismerve a Pirelli 2017-es gumijainak tulajdonságait, sokkalta fontosabbá váltak, így elengedhetetlenné vált, hogy jobb, könnyebben elérhető helyre kerüljenek.

A 2017-ben az autó kormányára kerülő két kapcsoló, amely hihetetlenül fontos lett a gumikezelésben Grafika: Giorgio Piola

A kettő közül is érdemes kiemelni a GRIP kapcsolót, amellyel kapcsolatban a Ferrari titkolózik, hogy pontosan mire is való, azonban már a neve (GRIP) is sokat sejtet, sőt, gyakorlatilag explicit megmondja, hogy a gumik tapadásával lehet variálni. Ennek 12 állása van, ezt tudják kombinálni a kormány jobb oldalán található másik kapcsolóval, amit Giorgio Piola egy nyíllal jelölt. A Ferrari elektronikai részlegét Stefano Lovera vezeti, és egy-egy verseny során valószínűleg ő is részletes tanácsokat ad a két kapcsoló optimális működésével kapcsolatban.

A tavalyi kormány - érdemes megfigyelni a különbségeket Grafika: Giorgio Piola

Azt mondják, a kormányok fejlesztése soha nem áll meg, akár egyik versenyről a másikra is változhat a kialakításuk, a pálya támasztotta igényeknek megfelelően. Így akár az is előfordulhat, hogy egy kapcsoló vagy gomb fontos az egyik helyszínen, a másikon viszont el tudnak tekinteni a használatától. A fékerő-eloszlást szabályozó gomb például a kormány legtetején helyezkedik el, hogy a versenyzőknek a lehető legkisebb kézmozdulatot kelljen megtenni ennek állításához.

Emlékezhetünk arra is, hogy annak idején a Ferrari volt az első, amely a DRS és az ERS szabályzóját a kormány mögé helyezte el, aminek az volt az előnye, hogy a versenyző ezeket a mutatóujjával is tudta működtetni. A kormányok fejlődése tehát soha nem áll meg. És még mennyi titok van itt elrejtve...